เบี้ยประกันเดือน ก.ย.เพิ่ม 12.41 %
คปภ.เผยเดือนก.ย.เบี้ยประกันทั้งระบบเพิ่มขึ้น 12.41%
25 พ.ย. 2553

คปภ.เผยเดือนก.ย.เบี้ยประกันทั้งระบบเพิ่มขึ้น 12.41%
นางจันทรา บูรณฤกษ์ เลขาธิการคณะกรรมการกำกับส่งเสริมการประกอบธุรกิจประกันภัย(คปภ.) เปิดเผยว่า เศรษฐกิจไทยโดยรวมในเดือนกันยายน 2553 ขยายตัวอย่างต่อเนื่อง ส่งผลให้ธุรกิจประกันภัยในเดือนกันยายน 2553 ขยายตัว 12.41% โดยมีเบี้ยประกันภัยรับรวม 36,925 ล้านบาท เป็นการขยายตัวของธุรกิจประกันชีวิต 11.64% โดยมีเบี้ยประกันภัยรับ 26,705 ล้านบาท และเป็นการขยายตัวของธุรกิจประกันวินาศภัย 14.47% โดยมีเบี้ยประกันภัยรับ 10,220 ล้านบาท ทำให้ในไตรมาสที่ 3 ของปี 2553 ขยายตัวที่ 10.43% โดยมีเบี้ยประกันภัยรวม 103,910 ล้านบาท เป็นของธุรกิจประกันชีวิตจำนวน 73,837 ล้านบาท ขยายตัวที่ 10.02% และเป็นของธุรกิจประกันวินาศภัยจำนวน 30,073 ล้านบาท ขยายตัวที่ 11.46% รวม 9 เดือน 2553 ธุรกิจประกันภัยขยายตัว 12.85% โดยมีเบี้ยประกันภัยรวมทั้งสิ้น 300,886 ล้านบาท เป็นการขยายตัวของธุรกิจประกันชีวิต 13.46% โดยมีเบี้ยประกันภัยรับรวม 211,342 ล้านบาท และเป็นการขยายตัวของธุรกิจประกันวินาศภัย 11.43% โดยมีเบี้ยประกันภัยรับรวม 89,544 ล้านบาท
อย่างไรก็ตาม การที่ธุรกิจประกันภัยสามารถขยายตัวได้ดีอย่างต่อเนื่อง ทั้งนี้เป็นผลจาก. มาตรการเชิงรุกของ สำนักงาน คปภ. ที่มุ่งเน้นการสร้างความเข้มแข็งให้กับระบบประกันภัยไทย ด้วยการเสริมสร้างความรู้ด้านการประกันภัยให้กับประชาชน ผ่านหน่วยงานเครือข่ายทั้งภาครัฐและภาคเอกชนส่งเสริมการพัฒนาผลิตภัณฑ์ประกันภัยให้สอดคล้องกับความต้องการและกำลังซื้อของประชาชน การออกกรมธรรม์ประกันภัยระดับฐานรากที่เรียกว่าไมโครอินชัวรันส์ หรือ ประกันภัยราคาถูกสำหรับผู้มีรายได้น้อย เพื่อให้ประชาชนที่มีรายได้น้อยสามารถมีหลักประกันความมั่นคงในชีวิต ประกอบกับในเดือนกันยายน 2553 มีการจัดงานสัปดาห์ประกันภัย ส่งผลให้ประชาชนตระหนักถึงความสำคัญ และซื้อประกันภัยภายในงานเป็นจำนวนมาก 
นางจันทรา คาดการณ์ว่าใน สิ้นปี 2553 สัดส่วนเบี้ยประกันภัยต่อ GDP จะยังคงอยู่ตามกรอบที่ได้ประมาณการไว้ นั่นคือ ที่ระดับ 4.23% โดยประมาณการเบี้ยประกันภัยรับโดยตรงปี 2553 ขยายตัวประมาณ 15% คิดเป็นจำนวนเบี้ยประกันภัย 423,158 ล้านบาท ทั้งนี้ได้ประมาณการเบี้ยประกันภัยรับโดยตรงของธุรกิจประกันชีวิตขยายตัวที่ 16% เป็นเบี้ยประกันภัยรับโดยตรงประมาณ 299,912 ล้านบาท และธุรกิจประกันวินาศภัยขยายตัวที่ 12% เป็นเบี้ยประกันภัยรับโดยตรงประมาณ 123,246 ล้านบาท